Jong sjef verlam ná duikslag in rivier | Maroela Media
Gareth Flanagan voor die ongeluk. (Foto: Facebook)
'n Jong Australiese sjef sal dalk nooit weer kan loop nie nadat 'n duikslag in 'n rivier tydens 'n besoek aan die Wes-Kaap hom verlam gelaat het.
Die 21-jarige Gareth Flanagan was in Suid-Afrika om sy oorlede broer finaal te groet deur sy as hier te kom strooi, maar dié besoek het die familie net in nog verdere hartseer gedompel.
News.com.au berig Flanagan en sy verloofde, Leisha Galluccio (21), het saam met nog familielede op 25 April in 'n rivier naby Kleinmond in die Overberg-distrik geswem toe Flanagan van 'n rots in vlak water ingeduik en sy kop gestamp het.
"Ons het net by die familie se vakansiehuis in Kleinmond aangekom, het al ons bagasie net neergegooi en rivier toe gegaan," het Galluccio aan die nuusagentskap gesê. "Gareth was so opgewonde om te gaan swem."
Sy sê Flanagan en sy pa het eers in die rivier geswem voordat Flanagan op 'n rots geklim en in die water geduik het.
"Die oomblik toe hy die water tref, het ek geweet iets is nie reg nie. Dit het gelyk of hy terugskiet van die onderkant af. Hy het geskree 'help' en sy tannie se honde het na hom toe geswem en sy pa het ingespring. Al wat ons kon sien was bloed wat uit sy kop stroom en ek het gedink hy gaan moet steke kry, maar toe sy pa hom uiteindelik terug op die rots gekry het, het hy gesê hy kan nie sy bene voel nie."
Flanagan is deur nooddienste na 'n hospitaal gehaas waar X-strale en 'n skandering getoon het hy het sy nek gebreek. Daar was ook erge swelling en kneusing rondom sy ruggraat. Galluccio sê sy het dokters gevra of Flanagan weer sal kan loop en hulle het gesê dit is onwaarskynlik.
Gareth Flanagan in die hospitaal. (Foto: www.gofundme.com)
9News berig Galluccio het vandeesweek gesê daar is wel effense verbetering by Flanagan te bespeur. Volgens die nuusdiens kon Flanagan daarin slaag om Donderdag sy tone effens te beweeg en het hy vir die eerste keer van 'n rolstoel gebruik gemaak.
Volgens inligting op 'n skarebefondsingswebwerf is Flanagan steeds van sy middel af ondertoe verlam. Hy is ook sedert die ongeluk op 'n ventilator geplaas weens 'n longinfeksie en sal eers rehabilitasie moet ondergaan voordat die familie daaraan kan dink om hom terug te neem Australië toe.
"Wanneer hy by die huis kom, sal Gareth uitgebreide rehabilitasie moet ondergaan. Nie hy of Leisha is tans nie in staat om te werk nie en daar sal baie aanpassings aan hul huis gedoen moet word sodat Leisha en Gareth gemaklik in hul eie huis kan woon," lui die inligting op die webtuiste.
Teen Saterdagoggend is daar reeds 15 050 Australiese dollar (ongeveer R150 000) vir die paartjie ingesamel.
Gareth Flanagan en sy verloofde, Leisha Galluccio, voor Gareth verlam gelaat is. (Foto: Facebook)
Gareth Flanagan en sy verloofde, Leisha Galluccio. (Foto: Facebook)
Hoe tragies. Sterkte aan hom, verloofde en familie. Mense moet versigtig wees om in riviere te duik. Stel eers ondersoek in of dit veilig is. Dis wat ons maar gedoen het as ons "kloofing" gedoen het op ons "hikes".
Dit is n tragedie. Sterkte jongman vir die pad vorentoe.
Baie ongelukkige voorval. Hoop hy word gesond en kan in die toekoms sy bene gebruik..hulle is so pragtige paartjie. Sterkte aan almal betrokke by hom.
Ag tog, wat 'n ongelukkige gebeurtenis! Baie sterkte en voorspoed aan hom en sy familie!!
Ek kan skreeu as ek sulke goed lees!! HOE OP DEES AARDE DOEN MENSE NOG SULKE GOED..DUIK IN WATER wat jy nie kan sien wat is daar onder nie..HOE? Lees hulle nie? Soveel keer het so tragedie al gebeur…nee man! Sy broer reeds oorlede..ai..te veel hartseer…hoop op goeie herstel en sterkte vir almal….mense mense..leer hieruit ASB!!